POKLICNA MATURA

Poklicno maturo določa [**Zakon o maturi**](http://www.uradni-list.si/1/objava.jsp?urlid=20071&stevilka=3)**,** pravila in postopke njenega izvajanja pa določajo podzakonski akti (predvsem [**Pravilnik o poklicni maturi**](http://zakonodaja.gov.si/rpsi/r00/predpis_PRAV6710.html) in [**Navodila o izpitnem redu na poklicni maturi**](http://www.uradni-list.si/1/objava.jsp?urlid=200248&stevilka=2388)).

KAJ JE POKLICNA MATURA

Poklicna matura je državni izpit z dvojno kvalifikacijo:

* je oblika zaključnega izpita, s katero si kandidat pridobi strokovno izobrazbo, ki mu omogoča kvalificirano zaposlitev;
* daje pravico do nadaljevanja študija v višjih in visokih strokovnih programih brez dodatnih pogojev.

Razlika med poklicno in splošno maturo glede nadaljnjega študija je v tem, da splošna matura omogoča vpis v vse študijske programe, višješolske, visokošolske in univerzitetne, poklicna pa le v višješolske in visokošolske, ne pa tudi v univerzitetne.

Poklicni maturanti, ki se želijo vpisati na univerzitetni študij, morajo ob poklicni maturi opraviti še izpit iz posameznega predmeta splošne mature. Vpisa na univerzitetni študij z opravljeno poklicno maturo ne omogočajo prav vsi univerzitetni študijski programi, vendar pa velika večina. Različni univerzitetni programi zahtevajo takšen izpit iz različnih predmetov – to je razvidno iz vsakoletnega razpisa za vpis, objavljenega na spletni strani visokošolske prijavno-informacijske službe (<http://www.vpis.uni-lj.si/>).

**Posamezne izpite splošne mature lahko opravljajo poklicni maturanti, ki:**

* so se prijavili k poklicni maturi,
* so že opravili poklicno maturo,

vendar le, če je ta izpit pogoj ali kriterij za vpis v visokošolski program.

Za opravljanje izpita iz posameznega predmeta splošne mature se kandidat prijavi na šoli z gimnazijskim programom v enakih rokih, kot veljajo za splošno maturo (ponavadi je to istočasno s prijavo na poklicno maturo). Na izbrani šoli dobi kandidat vse informacije o prijavi in opravljanju izpita.

POGOJI ZA OPRAVLJANJE POKLICNE MATURE

**Poklicno maturo lahko opravlja vsak, ki je:**

* uspešno končal 4. letnik srednje tehnične ali druge strokovne šole,
* uspešno končal 2. letnik poklicno-tehniškega izobraževanja (po t. i. sistemu »3+2«),
* zaključil 4. letnik gimnazije in opravil poklicni tečaj,
* opravil mojstrski, delovodski ali poslovodski izpit pri pristojni zbornici.

PRIJAVA IN IZPITNI ROKI

Kandidat se k poklicni maturi prijavi na tisti šoli oz. organizaciji za izobraževanje odraslih, na katero je bil vpisan v času izobraževanja oz. kjer je končal zadnji letnik, do roka, določenega s [koledarjem poklicne mature](http://www.ric.si/poklicna_matura/maturitetni_koledar). *Kandidati s posebnimi potrebami* prijavi priložijo izpolnjen obrazec »Uveljavljanje pravic kandidata/-ke s posebnimi potrebami pri opravljanju mature«.

Abecedni seznam vseh izobraževalnih programov, v katerih je mogoče opravljati poklicno maturo, je objavljen v [maturitetnem izpitnem katalogu za poklicno maturo](http://www.ric.si/mma_bin.php/%24fileI/2008091709233061/%24fileN/P-MIK-2010.pdf).

Kandidat brez statusa dijaka se prijavi na svoji nekdanji šoli, dve leti po zaključku izobraževanja pa na katerikoli šoli, ki izvaja program, po katerem se je izobraževal.

Poklicna matura vsako leto **poteka v treh rokih**, spomladanskem, jesenskem in zimskem. Dijak se lahko prijavi h kateremkoli roku.

Opravljanje poklicne mature v dveh delih

Poklicna matura se praviloma opravlja v celoti, kar pomeni, da je treba izpite iz vseh štirih predmetov opraviti v enem izpitnem roku (spomladanskem, jesenskem ali zimskem).

Maturo v dveh delih, **v dveh zaporednih rokih**, lahko izjemoma opravljajo:

* kandidati brez statusa dijaka (če želi tak kandidat opravljati maturo v dveh delih, mora to navesti že v prijavi);
* kandidati s posebnimi potrebami, ki imajo odločbo o usmeritvi;
* kandidati (dijaki), ki iz zdravstvenih razlogov (težja akutna bolezen, nesreča in drugi zdravstveni, socialni ali podobni upravičeni razlogi) niso mogli opravljati izpitov iz vseh štirih predmetov oziroma poklicne mature v celoti v istem izpitnem roku.

Takšno možnost dovoli Državna komisija za poklicno maturo na podlagi kandidatove pisne vloge in ustreznih dokazil, če ugotovi, da so razlogi utemeljeni.

IZPITI IN DELI IZPITOV

* Pri poklicni maturi se znanje ocenjuje v obsegu in na način, kakor je opredeljeno z **veljavnim predmetnim izpitnim katalogom**.
* Izpit iz nekega predmeta je lahko sestavljen iz posamičnih delov, kakor določa predmetni izpitni katalog. Ti deli so: pisni, ustni, praktični del izpita in zagovor.
* Če kandidat izpita ali njegovega dela ne opravi, se prvo oziroma drugo oceni z nič točkami.

SPLOŠNI USPEH

* Kandidat opravi poklicno maturo, če pri vseh predmetih doseže pozitivno oceno. V tem primeru se mu določi tudi splošni uspeh.
* Splošni uspeh se določi v točkah in je vsota doseženih ocen pri posameznih predmetih. V skladu z ocenjevalno lestvico kandidat pri prvem predmetu poklicne mature lahko doseže pozitivne ocene 2–8, pri drugem, tretjem in četrtem predmetu pa 2–5. Tako lahko pri splošnem uspehu dobi največ 23 točk (1 x 8 + 3 x 5).

MATURITETNO SPRIČEVALO S POHVALO

Kandidatu, ki z visokim številom točk doseže izjemen splošni uspeh pri poklicni maturi, se slovesno podeli maturitetno spričevalo s pohvalo (zlati maturant). Državna komisija za poklicno maturo vsako leto določi, koliko točk je treba doseči za izjemen splošni uspeh.

POPRAVLJANJE NEGATIVNIH OCEN, PONOVNO OPRAVLJANJE POKLICNE MATURE IN IZBOLJŠEVANJE POZITIVNIH OCEN

* Pri poklicni maturi poznamo tudi popravne izpite. **Popravljata se lahko največ** **dve negativni oceni**, to pa pomeni, da ima pravico do popravnega izpita le kandidat, ki je dosegel pozitivni uspeh vsaj pri dveh predmetih poklicne mature. Oceno negativno ocenjenih predmetov lahko kandidat *popravlja v dveh letih*po opravljanju poklicne mature na isti šoli*.* Če je ne popravi, mora ponovno opravljati poklicno maturo v celoti.

Kandidat, ki opravlja poklicno maturo v dveh delih, lahko popravlja negativno oceno predmeta iz prvega dela izpita, ko opravlja drugi del poklicne mature.

* **Ponovno celotno opravljanje poklicne mature** ni omejeno, lahko se opravlja tudi večkrat. Rezultati preteklega opravljanja poklicne mature se ne upoštevajo.

Kandidatu se trajno prizna le končna ocena, dosežena pri četrtem predmetu (storitev oziroma izdelek, izpitni nastop z zagovorom). Lahko pa ponovno opravlja četrti predmet; tedaj se upošteva ocena, dosežena na tem izpitu.

* Kdor je uspešno opravil poklicno maturo v celoti, lahko enkrat poskusi **izboljšati pozitivne ocene** pri posameznih predmetih in tako tudi splošni uspeh. Predpisi omogočajo izboljševanje ocen *samo enkrat, in to v dveh letih*po tem, ko je kandidat uspešno opravil poklicno maturo.

PRITOŽBE ZOPER OCENJEVANJE IN PISNI UGOVOR ZOPER IZRAČUN OCENE ALI OCENO

**Kandidat se lahko pritoži iz več razlogov:**

* vloži **pritožbo**, če meni, da so bili med samim izvajanjem izpita ali dela izpita (pisni, ustni oziroma praktični del) kršena pravila izvajanja poklicne mature in postopki, ki jih določa zakon ali predpisi, sprejeti na njegovi podlagi; takšno pritožbo mora kandidat vložiti z ustrezno utemeljitvijo *dan po opravljanju konkretnega dela izpita*, za katerega velja pritožba;
* zahteva od šole **vpogled** v izpitno dokumentacijo (izpitne pole, liste za odgovore, ocenjevalne liste, točkovnik in navodila za ocenjevanje ter merila za pretvorbo točk v ocene); takšno zahtevo mora vložiti v *treh dneh po objavi rezultatov*;
* vloži **pisni ugovor zoper** **način izračuna ocene ali oceno** najpozneje *dan po vpogledu*; ugovor mora biti **obrazložen**, če meni, da njegov izpitni izdelek ni bilpravilno točkovan oziroma ocena ni bila pravilno izračunana ali je bil pri izpituneustrezno ocenjen.

Šola na podlagi kandidatovih pritožb izvede ustrezne postopke. **Odločitve, ki jih v zvezi s pritožbami in ugovori zoper oceno sprejme šolska maturitetna komisija za poklicno maturo, so dokončne.**4. PRILAGODITVE ZA KANDIDATE S

PRIZNAVANJE IZPITOV

Kandidatu, ki si je pridobil srednjo strokovno ali enakovredno izobrazbo, se pri pridobitvi novega naziva srednje strokovne izobrazbe (prekvalifikacija na isti ravni zahtevnosti) **priznajo splošnoizobraževalni predmeti poklicne mature** (prvi in tretji predmet) ne glede na način dokončanja izobraževanja, ki je tedaj veljal.

Kandidatu se lahko priznata tudi drugi in četrti predmet poklicne mature, če so vsebine enakovredne v obsegu najmanj 70 %.

Če ocene ni mogoče priznati na podlagi dokumenta o dokončanju izobraževanja, se prizna ocena iz zaključnega letnika.

PRILAGODITVE ZA KANDIDATE S POSEBNIMI POTREBAMI

Opravljanje poklicne mature za kandidate s posebnimi potrebami urejajo Zakon o maturi ([ZMat – UPB1, Ur. l. RS, št. 1/07](http://www.uradni-list.si/1/objava.jsp?stevilka=3&urlid=20071)) in podzakonski akti, sprejeti na njegovi podlagi. Kandidatom s posebnimi potrebami in drugim kandidatom, ki so v utemeljenih primerih upravičeni do prilagojenega načina izvajanja poklicne mature, je tako omogočeno, da izkažejo raven svojega znanja.

Kandidati s posebnimi potrebami so tisti, ki so bili na podlagi Zakona o usmerjanju otrok s posebnimi potrebami ([Ur. l. RS, št. 54/00 in 118/06](http://www.uradni-list.si/1/objava.jsp?urlid=2006118&stevilka=5024)) z odločbo usmerjeni v izobraževalne programe s prilagojenim izvajanjem in z dodatno strokovno pomočjo oziroma v prilagojene izobraževalne programe z enakovrednim izobrazbenim standardom.

Drugi kandidati so tisti, ki zaradi poškodbe, nesreče, bolezni in podobno potrebujejo prilagojeni način izvajanja poklicne mature.

**Ob prijavi k poklicni maturi kandidati s posebnimi potrebami priložijo izpolnjen predpisani obrazec, ki je objavljen na spletnih straneh Ministrstva za šolstvo in šport, in strokovno mnenje komisije za usmerjanje o vrsti in stopnji motnje oziroma primanjkljaja.**

**Drugi kandidati k obrazcu priložijo mnenja zdravnikov specialistov za področje motnje oziroma primanjkljaja oziroma dokumentacijo ustreznih institucij.**

Za posamezne skupine kandidatov so možne različne prilagoditve:

* + podaljšan čas opravljanja pisnega in/ali ustnega izpita,
	+ zagotovitev posebnega prostora za opravljanje izpita,
	+ prilagoditev v prostoru in prilagoditev opreme,
	+ opravljanje izpita z uporabo računalnika in s posebnimi pripomočki,
	+ opravljanje izpita s pomočnikom bralcem, pisarjem, tolmačem v slovenski znakovni jezik,
	+ prilagoditev oblike izpitnega gradiva in
	+ prilagoditev načina ocenjevanja.

Podrobnejši opis prilagoditev je naveden v ustreznih aktih Ministrstva za šolstvo in šport in Državne komisije za poklicno maturo.

Državna komisija za poklicno maturo določi prilagojeni način opravljanja poklicne mature za posameznega kandidata in o tem obvesti kandidata in šolo.